IZVEDBENA UREDBA KOMISIJE (EU) 2018/1294

z dne 26. septembra 2018

o neodobritvi katrana iz obmorskega bora kot osnovne snovi v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (1) ter zlasti člena 23(5) v povezavi s členom 13(2) Uredbe,

ob upoštevanju naslednjega:

(1) Komisija je 22. decembra 2015 prejela zahtevek družbe Progarein France SAS za odobritev katrana iz obmorskega bora kot osnovne snovi. Navedenemu zahtevku so bili priloženi podatki, ki so obvezni v skladu z drugim pododstavkom člena 23(3) Uredbe (ES) št. 1107/2009.

(2) Komisija je Evropsko agencijo za varnost hrane (v nadaljnjem besedilu: Agencija) zaprosila za znanstveno pomoč. Agencija je 30. oktobra 2017 Komisiji predložila tehnično poročilo o katranu iz obmorskega bora (2). Komisija je 24. maja 2018 Stalnemu odboru za rastline, živali, hrano in krmo predstavila poročilo o pregledu (3) in osnutek te uredbe o neodobritvi katrana iz obmorskega bora ter za sejo navedenega odbora 20. julija 2018 pripravila končni različici navedenih dokumentov.

(3) Iz dokumentacije, ki jo je predložil vlagatelj, ni razvidno, da katran iz obmorskega bora izpolnjuje merila za živilo, kot je opredeljeno v členu 2 Uredbe (ES) št. 178/2002 Evropskega parlamenta in Sveta (4).

(4) V tehničnem poročilu Agencije pa so bili izraženi nekateri pomisleki glede katrana iz obmorskega bora. Katran iz obmorskega bora je kompleksna zmes, katere natančna sestava ni znana. Katran iz obmorskega bora bi se moral šteti za problematično snov, saj lahko vsebuje problematične snovi (npr. furfurale in fenole). Poleg tega ni mogoče izključiti prisotnosti snovi, ki vzbujajo veliko zaskrbljenost (npr. genotoksičnih karcinogenov, kot so policiklični aromatski ogljikovodiki). Poleg tega ocene tveganja za izvajalce, delavce, druge navzoče in potrošnike ni bilo mogoče dokončati na podlagi podatkov iz zahtevka.

(5) Na voljo ni bilo nobeno relevantno ocenjevanje, opravljeno v skladu z drugo zakonodajo Unije, kot je navedeno v členu 23(2) Uredbe (ES) št. 1107/2009.

(6) Komisija je vlagatelja pozvala, naj predloži pripombe k tehničnemu poročilu Agencije in k osnutku poročila Komisije o pregledu. Vlagatelj je predložil pripombe, ki so bile natančno pregledane.

(7) Vendar kljub argumentom, ki jih je predložil vlagatelj, pomislekov v zvezi s snovjo ni mogoče odpraviti.

(8) Zato, kot je zapisano v poročilu Komisije o pregledu, ni bilo ugotovljeno, da so zahteve iz člena 23 Uredbe (ES) št. 1107/2009 izpolnjene. Zato je primerno, da se katran iz obmorskega bora ne odobri kot osnovna snov.

(9) Ta uredba ne vpliva na predložitev ponovnega zahtevka za odobritev katrana iz obmorskega bora kot osnovne snovi v skladu s členom 23(3) Uredbe (ES) št. 1107/2009.

(10) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJI SKLEP:

Člen 1 Snov katran iz obmorskega bora se ne odobri kot osnovna snov.

Člen 2 Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 26. septembra 2018 Za Komisijo Predsednik Jean-Claude JUNCKER

(1) UL L 309, 24.11.2009, str. 1.

(2) EFSA (Evropska agencija za varnost hrane), 2017. Tehnično poročilo o rezultatu posvetovanja z državami članicami in EFSA o zahtevku za odobritev katrana iz obmorskega bora kot osnovne snovi za uporabo v fitofarmacevtskih sredstvih za zaščito in kot repelent (Technical report on the outcome of the consultation with Member States and EFSA on the basic substance application for Landes pine tar for use in plant protection as protectant and repellent). Povezane objave EFSA 2017:EN-1311. 57 str.

(3) http://ec.europa.eu/food/plant/pesticides/eu-pesticides-database/public/?event=activesubstance.selection&language=EN.

(4) Uredba (ES) št. 178/2002 Evropskega parlamenta in Sveta z dne 28. januarja 2002 o določitvi splošnih načel in zahtevah živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane (UL L 31, 1.2.2002, str. 1).